**ΠΑΝΕΠΙΣΤΗΜΙΟ ΚΡΗΤΗΣ**

**ΣΧΟΛΗ ΕΠΙΣΤΗΜΩΝ ΑΓΩΓΗΣ**

**ΠΑΙΔΑΓΩΓΙΚΟ ΤΜΗΜΑ Π.Ε.**

**Μάθημα:** ***(ΕΠΑ 331).* *Πολιτική κοινωνικοποίηση και εκπαίδευση:* *Θεωρία και πράξη***

Διδάσκων**: *Ελευθεράκης Θεόδωρος* (email:** **elefthet@uoc.gr** **- τηλέφωνο γραφείου: 2831 0 77667)**

**«ΕΚΠΑΙΔΕΥΤΙΚΟ ΣΥΣΤΗΜΑ** **(Επίπεδο Γ΄): ΣΧΟΛΙΚΗ ΤΑΞΗ. Μεταβλητές της Σχολικής Τάξης»**

**Περιεχόμενα**: Εισαγωγή. Ψυχοπαιδαγωγικό κλίμα. Ο εκπαιδευτικός. Οι σύγχρονες δημοκρατικές μεθοδολογικές προσεγγίσεις (διαθεματική, εποικοδομητικός, συνεργατική, διερευνητική, βιωματική, κ.ά.). Εκπαιδευτική Αξιολόγηση. Συμπέρασμα (δημοκρατικός & αποτελεσματικός δάσκαλος)

***Εισαγωγή: Σχολική τάξη***

Η μελέτη της σχολικής τάξης ως σύστημα ανήκει στο λειτουργιστή **T. Parsons** και οι ιδιότητές της ως **σύστημα** είναι:

* η ***σύσταση*** των μερών του συστήματος (εκπαιδευόμενοι με υψηλό επίπεδο ***ομοιογένειας***),
* η αλληλοσυσχέτιση και ***αλληλεπίδραση*** των μερών (εκπαιδευόμενοι και εκπαιδευτικοί βρίσκονται σε ένα πολύπλοκο πλέγμα σχέσεων),
* η κατανομή και ανάληψη ***ρόλων*** (εκπαιδευόμενοι και εκπαιδευτικός αναλαμβάνουν να παίξουν συγκεκριμένους ρόλους),
* η ***διατήρηση ισορροπίας*** του συστήματος (μέσα από ένα σύνολο **τυπικών και άτυπων κανόνων** λειτουργίας, συνάμα ισορροπία εκπαιδευτικού και κοινωνικού συστήματος) &
* η επίτευξη ενός η περισσότερων ***σκοπών***-λειτουργιών (η σχολική τάξη συγκροτείται για να επιτύχει σκοπούς ή λειτουργίες, που διατηρούν ή αναπαραγάγουν την κοινωνία).

Η σχολική τάξη είναι μια **τυπική** ομάδα, προκύπτει δηλαδή με συγκεκριμένο **νομικό τρόπο**, συγχρόνως όμως είναι και μια **άτυπη** ομάδα, καθότι δημιουργούνται **άτυπες συναισθηματικές σχέσεις** μεταξύ μερικότερων άτυπων ομάδων, αλλά και μεταξύ όλων των μελών της. Άλλωστε, «*ο καταλύτης της συγκρότησής της είναι η* ***ανάπτυξη των διαπροσωπικών σχέσεων*** *μεταξύ συμμαθητών και μεταξύ μαθητών και του εκπαιδευτικού* (…) *εκτός των άλλων η σχολική τάξη αποτελεί και ένα πεδίο ανάπτυξης* ***σχέσεων μεταξύ συνομηλίκων*** *που μπορούν να μεταφερθούν και εκτός αυτής*» (Κυρίδης*,* 1996).

Πράγματι, η **σχολική τάξη** είναι μια ομάδα που αποτελείται από **τα μέλη της** που είναι οι **μαθητές**, ο **δάσκαλος**, οι **άλλοι εκπαιδευτικοί**, αλλά και οι επιμέρους ομάδες με τη λειτουργία τους, όπως η **ομάδες των συνομηλίκων** (Μπέλλας, 1985), ο **θεσμός των μαθητικών κοινοτήτων** και βεβαίως οι διαπροσωπικές σχέσεις μεταξύ των μελών (δάσκαλος-μαθητές, μαθητές μεταξύ των) και μεταξύ των ομάδων της.

Η **εναργής επικοινωνία** μεταξύ των **μελών** καιτων **ομάδων** της **σχολικής τάξης** είναι ένα πολύ σημαντικό ζήτημα και ιδιαιτέρως η σχέση μεταξύ **σχολείου και οικογένειας**, δηλαδή οι σχέσεις που αναπτύσσονται μεταξύ του εκπαιδευτικού και των γονέων των μαθητών. Η επικοινωνία μεταξύ γονέων και εκπαιδευτικών πρέπει να είναι συχνή και με βασικό στόχο το χτίσιμο σχέσεων απόλυτης εμπιστοσύνης. Τότε μόνο το εκπαιδευτικό τρίγωνο, μεταξύ **δασκάλου-μαθητή-γονέα** κλείνει δημιουργικά και αποτελεσματικά.

Οι μαθητές που διαπαιδαγωγούνται μέσα σε μια τέτοια **παιδαγωγική ατμόσφαιρα** εμπιστοσύνης, συνεργασίας, δημιουργικής επικοινωνίας και δημοκρατίας είναι δεδομένο ότι θα κοινωνικοποιηθούν αναλόγως, θα γίνουν **δημοκρατικοί μαθητές** και αυριανοί δημοκρατικοί πολίτες (Κουρκούτας, Η., Ελευθεράκης, Θ. 2007. Γώγου-Κρητικού, Λ. 1994).

Οι **κοινωνιολογικές θεωρίες** της **αναπαραγωγής (Α2, δομικές της σύγκρουσης)** και του **κοινωνικού ελέγχου (Α1, δομικές της ισορροπίας)** υπερεκτίμησαν το ρόλο της **εκπαιδευτικής πολιτικής**, που μέσω των ***αναλυτικών προγραμμάτων*** διαβιβάζουν τη **γνώση που θέλει η κρατική εξουσία** και άρα ο **εκπαιδευτικός θεσμός είναι ένας μηχανισμός της εξουσίας** που λειτουργεί μονότροπα.

Όμως πάντοτε **στο εσωτερικό των θεσμών αναπτύσσονται και κοινωνικές σχέσεις που παρουσιάζουν μια ανεξάντλητη ποικιλία και αυτονομία (Β. Θεωρίες της κοινωνικής ή συμβολικής διαντίδρασης)**. Γιατί, όπως όλες οι κοινωνικές σχέσεις έτσι και οι αναγκαίοι όροι συνθέτουν δομές (την εκπαίδευση, το σχολείο και τη σχολική τάξη), **στο εσωτερικό των οποίων** **αναπτύσσονται ποικίλες και πλούσιες δυνατότητες, οι οποίες επιδρούν μάλιστα στις θεσμικές αναγκαιότητες και τις μεταβάλλουν**. Μέσα στη σχολική τάξη «*η παιδαγωγική σχέση είναι μια διαλεκτική αναγκαιότητας-ελευθερίας*» και **καθημερινά συμβαίνει ένας «*διαρκής διάλογος, μια διαπραγμάτευση μεταξύ των εταίρων της εκπαιδευτικής πράξης****, ανάμεσα δηλαδή στο δάσκαλο και στους μαθητές του, σχετικά με τον προσδιορισμό και τον αναπροσδιορισμό των θεσμικών δεσμεύσεων και της δυναμικής αντιμετώπισής τους, μια διαπραγμάτευση που εμπεριέχει συχνά κρυφές ή φανερές συγκρούσεις* (…) *τα παιδιά δεν είναι παθητικοί αποδέκτες πολιτισμικών ερεθισμάτων, αλλά ήδη ενεργοί κοινωνικοί δρώντες. Συμμετέχουν δηλαδή ενεργά στην παραγωγή γνώσης, με την ικανότητά τους να ορίζουν τις καταστάσεις, να τις ερμηνεύουν και να αναπτύσσουν στρατηγικές αντιμετώπισής τους. Οι μαθητές π.χ. αντιστέκονται με διάφορους τρόπους*» (Ανθογαλίδου, 2003). Μέσα στη **σχολική τάξη**, πράγματι, εκτός από τη **μεταβίβαση γνώσης υπό όρους μεταξύ δασκάλου-μαθητή** συμβαίνει «*μια* ***συνεχής διαδικασία διαπραγματεύσεων****, που συχνά είναι συγκρουσιακές*» (Γώγου-Κρητικού, 1994).

Στις **δημοκρατικές τάξεις** οι μαθητές και οι εκπαιδευτικοί τουςθα πρέπεινα διαμορφώνουν **δημοκρατικές συνθήκες και διαδικασίες** τέτοιες που «***να συμμετέχουν σ’ έναν συνεργατικό σχεδιασμό*** *και* ***να φτάνουν σε αποφάσεις*** *που θα ανταποκρίνονται στα ενδιαφέροντα, τις φιλοδοξίες και τα συμφέροντα και των δύο πλευρών, σε συνάρτηση πάντοτε με τους* ***κανόνες της πολιτείας****, που διέπουν την εκπαίδευση και που εκπληρούν το στόχο της*» (Beane & Apple, 2003).

***Μεταβλητές/παράγοντες σχολικής τάξης***

***1. Ψυχοπαιδαγωγικό κλίμα στην τάξη:***

Το **δημοκρατικό κλίμα στην τάξη**, η **παιδαγωγική ατμόσφαιρα** ασφάλειας και αγάπης (Μετοχιανάκης, 1994), την οποία διαμορφώνει ο δημοκρατικός δάσκαλος, σε αντίθεση με ένα δάσκαλο αυταρχικό ή ένα αδιάφορο και ασύδοτο δάσκαλο, η **δημοκρατική δόμηση** της σχολικής τάξης, η **ενεργοποίηση των Μαθητικών Κοινοτήτων** (ΥΠ.Ε.Π.Θ. (1982). *Κανονισμός λειτουργίας μαθητικών κοινοτήτων*. Αθήνα: Ο.Ε.Δ.Β.) και γενικά οι **δημοκρατικές διαδικασίες, οι συνεργατικές, συμμετοχικές δραστηριότητες και προσεγγίσεις** δημιουργούν τις προϋποθέσεις, ώστε ο μαθητής να αποκτήσει μια δημοκρατική, συνεργατική, συμμετοχική συμπεριφορά, χρήσιμη παρακαταθήκη για το μέλλον του σε μια δημοκρατική κοινωνία.

***2. Ο εκπαιδευτικός:*** Η **αναγνώριση «*του εκπαιδευτικού ως υπεύθυνου φορέα στη λήψη*» απόφασης αλλαγής** και μετασχηματισμού του εκπαιδευτικού συστήματος είναι μια «*πράξη εκδημοκρατισμού*».

**Η «*κατάρτιση του εκπαιδευτικού*** *προσδιορίζει ως ένα βαθμό το ρόλο που αυτός θα παίξει αργότερα στο σχολείο, αλλά και η εκπαιδευτική πραγματικότητα προσδιορίζει ως ένα βαθμό όχι μόνο το περιεχόμενο της κατάρτισης του εκπαιδευτικού αλλά και την έκταση στην οποία είναι δυνατό να επηρεάσει την εκπαιδευτική πράξη*» μέσα από μια αμφίδρομη σχέση (Γκότοβος,Μαυρογιώργος, Παπακωνσταντίνου, 2000).

Καταρχάς, πάντως, οι **δημοκρατικοί παιδαγωγοί** πρέπει να είναι **κατάλληλα καταρτισμένοι** για να είναι σε θέση να ερμηνεύουν και να εφαρμόζουν σωστά τις προτεινόμενες **σύγχρονες μεθόδους** διδασκαλίας και αξιολόγησης και τις **καινοτόμες παιδαγωγικές προσεγγίσεις** και πρακτικές, έτσι όπως προτείνονται στα νέα αναλυτικά προγράμματα.

**Στόχος** πρέπει να είναι:

η εγκατάλειψη του αυταρχικού παραδοσιακού παιδαγωγικού μοντέλου και η **εξασφάλιση ενός δημοκρατικού-αντιαυταρχικού σχολείου**.

**Η ποιότητα της εκπαιδευτικής πράξης** είναι πολύ σημαντική και την προσδιορίζουν οι «*μέθοδοι και τεχνικές διδασκαλίας, οι παιδαγωγικές πρακτικές, το εποπτικό-διδακτικό υλικό, τα αναλυτικά προγράμματα, το στυλ και το κλίμα διδασκαλίας, η εκπαίδευση και επιμόρφωση του διδακτικού προσωπικού*», αλλά και η παιδαγωγική σχέση διδάσκοντα-διδασκόμενου (Παπακωνσταντίνου, 2000).

***3. Διδακτικές μεθοδολογικές προσεγγίσεις:*** Καθοριστικός για την ΠΚ του μαθητή θωρείται λοιπόν:

* η **μέθοδος διδασκαλίας** που χρησιμοποιεί ο εκπαιδευτικός και **ο τρόπος** με τον οποίο **επιδιώκει την παροχή γνώσεων και τη διαμόρφωση στάσεων και αξιών** είτε μέσω των **διδακτικών μεθόδων** είτε με την ανάπτυξη διαφόρων **ψυχοκοινωνικών σχέσεων** μέσα στην τάξη.

i. Ο **συνεργατικός/δημοκρατικός εκπαιδευτικός**, ο οποίος καλλιεργεί τη συνεργασία και την επικοινωνία και δημιουργεί τις προϋποθέσεις για να εφαρμοστεί στην πράξη η συμμετοχή των μαθητών στην **αναζήτηση της γνώσης** ώστε αυτοί να οδηγηθούν τελικά στη **βιωμένη εμπειρία**, συνεισφέρει αποτελεσματικά στην **ενεργοποίηση των μαθητών και συμβάλλει θετικά στην πολιτική τους κοινωνικοποίηση**.

ii. Αν, αντίθετα, ο **εκπαιδευτικός υιοθετεί αυταρχικές μεθόδους διδασκαλίας** και δεν μυεί τους μαθητές του στη συνεργασία, στο διάλογο, στην ελεύθερη έκφραση γνώμης και στην ελεύθερη συμμετοχή, **δεν παρέχει προς αυτούς τα στοιχεία εκείνα** που απαιτούνται για τη δόμηση μιας υγιούς και δημοκρατικής ΠΚ.

Οι σύγχρονες δημοκρατικές μεθοδολογικές προσεγγίσεις:

**Από το 2001-2003 στην Ελλάδα** με το Διαθεματικό Ενιαίο Πλαίσιο Προγραμμάτων Σπουδών (Δ.Ε.Π.Π.Σ.) και τα νέα Αναλυτικά Προγράμματα Σπουδών (Α.Π.Σ.) για την υποχρεωτική εκπαίδευση γίνεται **προσπάθεια εκδημοκρατισμού του σχολείου**.

Πρέπει να γίνει συνείδηση από όλους ότι η **σχολική κοινότητα** και η **σχολική τάξη** είναι ομάδες, γιατί τα μέλη τους «*συνυπάρχουν σε συγκεκριμένο τόπο*», «*έχουν σε ορισμένο βαθμό μια εσωτερική οργάνωση (δομή)*», «*μεταξύ τους δημιουργούνται σχέσεις αλληλεπίδρασης*» και «*έχουν κοινές παρωθήσεις και κατατείνουν προς έναν* ***κοινό και αυτονόητο σκοπό, τη* μάθηση**» (Μπέλλας, 1985) και **κοινές ανάγκες των μελών τους** για να ικανοποιήσουν.

**Η επίτευξη του κοινού στόχου** και η καλύτερη ικανοποίηση των αναγκών των μελών της σχολικής ομάδας:

* δεν επιτυγχάνεται όταν αποτελείται από ένα **σύνολο ανταγωνιστικών μονάδων**, που φροντίζουν και διεκδικούν μόνο το **ατομικό τους συμφέρον**,
* αλλά **όταν αποτελούν μια συνεκτική ομάδα**, όπου προάγεται η **συνεργασία** και η **ευγενής άμιλλα**.

**Η μεθοδολογία των νέων Δ.Ε.Π.Π.Σ. και Α.Π.Σ.** του 2003, αλλά ως επί το πλείστον και τα Προγράμματα Σπουδών του 2021, ακολουθούν τις εξής προσεγγίσεις:

τη **διαθεματική**, τον **εποικοδομητισμό** και τη **βιωματική-εμπειρική** προσέγγιση (προηγούμενη γνώση Ausubel, χρήση γνωστικών εργαλείων ως διαμεσολαβητές -Η/Υ-, εμπλοκή των υποκειμένων σε ομάδες εργασίας, με βιωματικό τρόπο και σε συγκεκριμένο κοινωνικοπολιτισμικό περιβάλλον), το **βιωματικό παιχνίδι ρόλων και τη δραματοποίηση**, την **ανακαλυπτική-ερευνητική** και την **ομαδοσυνεργατική** προσέγγιση.

**Μεθοδολογικές προσεγγίσεις και πρακτικές**, οι οποίες αναπτύσσουν την καλλιέργεια **κοινωνικών δεξιοτήτων** συνεργασίας, δημοκρατίας, την καλλιέργεια της κριτικής και της δημιουργικής σκέψης και έκφρασης, που οδηγούν στη **διαμόρφωση δημοκρατικών πολιτών**, δηλαδή ελευθέρων και υπευθύνων πολιτών, όπως διατείνεται και το **Ελληνικό Σύνταγμα**, οι οποίοι **θα σέβονται τον εαυτό τους**, **θα ξέρουν να διεκδικούν και να υπερασπίζονται τα δικαιώματά τους**, αλλά συγχρόνως **θα εκπληρώνουν και τις υποχρεώσεις τους, προς τους άλλους πολίτες και προς την πολιτεία** (ΥΠ.Ε.Π.Θ. 2003, σελ. 3742-3743).

Η **ενιαιοποίηση του αναλυτικού προγράμματος** όλων των υποχρεωτικών βαθμίδων εκπαίδευσης (νηπιαγωγείο, δημοτικό και γυμνάσιο), τα νέα βιβλία που έχουν συνταχθεί με τις νέες στοχεύσεις (πληροφορίες, δεξιότητες, αξίες και στάσεις ζωής) και με τις νέες μεθοδολογικές προσεγγίσεις (διαθεματική, συμμετοχική, βιωματική-ενεργητική, επικοινωνιακή) του νέου αναλυτικού προγράμματος προάγουν το πνεύμα ενός δημοκρατικού, μη ανταγωνιστικού σχολείου.

Οι **μεθοδολογικές προσεγγίσεις** αναφέρονται «*στις* ***διδακτικές ενέργειες και προσδιορίζουν τον τρόπο με τον οποίο είναι σκόπιμο να διδαχθεί ένα γνωστικό αντικείμενο, ώστε να επιτευχθούν οι στόχοι που έχουν τεθεί, με απώτερο σκοπό την κατά το δυνατόν ολόπλευρη ανάπτυξη του μαθητή***» (όπ. π., σελ. 3742).

**Α.** Η **διαθεµατική προσέγγιση της γνώσης** έχει τα εξής σημαντικά χαρακτηριστικά: η ενιαιοποίηση και όχι ο κατακερματισμός της γνώσης, αναζήτηση της γνώσης με διερευνητικό και βιωματικό τρόπο, δίνει τη δυνατότητα μιας **ολιστικής αντίληψης της γνώσης**, καθότι ο μαθητής μπορεί να οικιοποιείται από διαφορετικά μαθήματα ενιαίο σύνολο γνώσεων και δεξιοτήτων, ώστε να μπορεί να διαμορφώνει προσωπική άποψη για θέματα που σχετίζονται μεταξύ τους (Καρακατσάνη, 2004). Η διαθεματική προσέγγιση «*επιτρέπει την* ***παρέμβαση στο Αναλυτικό Πρόγραµµα****. Ο εκπαιδευτικός μπορεί σε συνεργασία µε τους μαθητές του και µε βάση τα ενδιαφέροντά τους, τις ιδιαίτερες ανάγκες τους, τις ανάγκες που προκύπτουν από κάποιο γνωστικό αντικείμενο ή θέμα*» να αξιοποιήσει γνώση από την «*πολιτισμική κληρονομιά του παρελθόντος που δεν περιέχονται στο ‘επίσημο αναλυτικό πρόγραµµα’ ή να προσδώσει άλλες διαστάσεις σε ‘νόµιµες εκδοχές της πολιτισμικής κληρονομιάς’ που του φαίνονται καταλληλότερες*», ικανοποιώντας καλύτερα τις ανάγκες του σχολείου και της τάξης του. Έτσι, «*ο εκπαιδευτικός παύει να εφαρμόζει απλά ή να διεκπεραιώνει σε ακραίες περιπτώσεις το υφιστάμενο αναλυτικό πρόγραµµα και να χρησιμοποιεί το υπάρχον εκπαιδευτικό υλικό. Μετατρέπεται σε* ***ερευνητή****, όπως και οι μαθητές του*» (Γαλανοπούλου, 2002).

**Α1.** Για τη μελέτη των θεμάτων με βάση τη διαθεματική προσέγγιση της γνώσης καθιερώθηκε η **Ευέλικτη ζώνη διαθεματικών και δημιουργικών** **δραστηριοτήτων** όπως λέγεται για το Δημοτικό και **Ζώνη καινοτόμων δράσεων** για το Γυμνάσιο, αφορά θεματικές ενότητες και καινοτόμα προγράμματα, όπως: η Ολυμπιακή Παιδεία, το Πρόγραμμα Καλλιπάτειρα, η διαπολιτισμική εκπαίδευση, η Αγωγή Υγείας, τα εικαστικά, η τοπική Ιστορία και πολλά άλλα θέματα. Τα πλεονεκτήματά της, ως μια **προωθημένη μορφή διαθεματικότητας**, είναι η ομαδικότητα, η ενεργητική συμμετοχή παιδιών, η ανάπτυξη πρωτοβουλιών, η ουσιαστική και ενδιαφέρουσα έρευνα, η αρμονική συνεργασία με γονείς, η ενεργοποίηση συνεσταλμένων παιδιών και ένταξή τους στην ομάδα, η ενεργοποίηση σε άλλο επίπεδο των επιθετικών παιδιών και ενσωμάτωσή τους στην ομάδα, η έξοδος από το σχολείο και γενικότερα η δυνατότητα κτισίματος μιας δημοκρατικής, συμμετοχικής σχολικής ομάδας (Ματσαγγούρας, 2003).

**Α2.** Στα πλαίσια της διαθεματικής προσέγγισης και της Ευέλικτης ζώνης οι μαθητές μπορούν να ασχοληθούν και με την εκπόνηση συνθετικών εργασιών (με τη μέθοδο project). **Τα διαθεματικά σχέδια εργασίας (projects)** καθιέρωσε στην παιδαγωγική βιβλιογραφία ο **W. Kilpatrick το 1918**. Στα πλαίσια των εργασιών αυτών οι μαθητές θα έχουν ως θέματα, τέτοια που τα κίνητρα δράσης τους θα «*προέρχονται από ανάγκες της ζωής και της κοινωνίας, κίνητρα που οδηγούν σε έναν σχεδιασμό στον οποίο το υποκείμενο δίνεται με όλη την καρδιά του*», γιατί προέρχεται από το περιβάλλον και τις παραστάσεις του και το έργο αυτό του σχεδίου εργασίας θα έχει αναληφθεί από **δική τους πρωτοβουλία**. Έτσι οι μαθητές ως ομάδα θα έχουν τη δυνατότητα να αναζητήσουν από κοινού και σε ένα πνεύμα συνεργασίας πληροφορίες από διάφορες πηγές, να επιλέξουν αυτές που τους χρειάζονται, να συνθέσουν την εργασία τους και να την παρουσιάσουν υπό μορφή έκθεσης, αφίσας, περιοδικού, βιβλίου κ.ά. στην τάξη ή στο σχολείο, πάντοτε σε μια δημοκρατική ατμόσφαιρα που οι μαθητές θα έχουν συναποφασίσει συνεργατικά, δημοκρατικά και θα έχουν «*διεξέλθει κατά το δυνατόν με δική τους πρωτοβουλία το κάθε στάδιο*» της εργασίας τους (Rohrs, 1990).

**Β. Ο Εποικοδομητισμός (Constructivism)** είναι μια **θεωρία μάθησης** σύμφωνα με την οποία **μαθαίνουμε σημαίνει οικοδομούμε νέα γνώση για μας**. Μάθηση είναι η **οικοδόμηση νοήματος**. Οικοδομούμε νέα γνώση καθώς **αλληλεπιδρούμε με τα δεδομένα στο υπόβαθρο των εμπειριών μας**.

O **Seymour Papert** ανέπτυξε τη γλώσσα προγραμματισμού **Logo** για να υποστηρίξει την **εποικοδομητιστική θεωρία**.

Αυτός θεμελίωσε τον όρο κονστρουκτιονισμό/οικοδομητισμό (constructionism):

"Κονστρουκτιονισμός σημαίνει **να δίνεις στα παιδιά καλά πράγματα να κάνουν** έτσι ώστε να μπορούν **να μάθουν κάνοντας πολύ καλύτερα απ’ ό, τι μπορούσαν πριν**" (Papert, 1980).

 Ο όρος constructionism πηγάζει από τη λέξη construct (κονστράκτ: κατασκευή) υποδηλώνοντας δύο από τις πολλαπλές όψεις του εποικοδομητισμού, μία **σοβαρή** και μία **παιγνιώδη**.

α. **Η σοβαρή όψη**: αφορά τη **σύνδεσή του με την οικογένεια των θεωριών της κατασκευής της γνώσης** που συνήθως αναφέρονται ως οικοδομιστικές ή κονστρουκτιβιστικές κατ’ ακολουθία του όρου constructivism (κονστρουκτιβισμός ή οικοδομισμός). Ο κονστρουκτιονισμός, όπως και ο κονστρουκτιβισμός, θεωρεί τη μάθηση ως οικοδόμηση γνωστικών δομών ανεξάρτητα από τις συνθήκες μάθησης. Το πρόσθετο στοιχείο του εποικοδομητισμού έγκειται στο ότι ο μαθητευόμενος συνειδητά κατασκευάζει ένα αντικείμενο-οντότητα, είτε πρόκειται για πύργο στην άμμο είτε για μία επιστημονική θεωρία. **Οτιδήποτε γίνεται κατανοητό, όταν κατασκευαστεί**.

β. **Η παιγνιώδη όψη:** υπονοεί την αυτο-αναφερόμενη απόδοση νοήματος στην ιδέα του εποικοδομητισμού. Με έναυσμα τη βάση του εποικοδομητισμού όπου **η διαδικασία της μάθησης προσεγγίζεται ως μαθαίνω-φτιάχνοντας (learning-by-making),** ο ενδιαφερόμενος καλείται και ενθαρρύνεται να επεξεργαστεί, να κατασκευάσει προσωπικά την έννοια του εποικοδομητισμού. Η διατύπωση ενός ορισμού του εποικοδομητισμού θα ήταν οξύμωρο σχήμα.

 Θέση πρωτεύουσας σημασίας κατέχει η ιδέα της **εγγύτητας στα αντικείμενα**: κάποιοι προτιμούν τρόπους σκέψης συνδεδεμένους άμεσα με τα φυσικά αντικείμενα, ενώ άλλοι χρησιμοποιούν αφηρημένα και τυπικά μέσα προκειμένου να αποστασιοποιούνται από το συγκεκριμένο.

 Κεντρικό σημείο του εποικοδομητισμού αποτελεί η έννοια **του bricolage (μπρικολάζ: μαστόρεμα)** ως **τεχνικός όρος για τη μαθησιακή διαδικασία**. Bricoleur (μπρικολέρ: μάστορας) είναι αυτός που ασχολείται με το bricolage. Η αφετηρία **του bricolage έγκειται στην ανάπτυξη στρατηγικών οργάνωσης δουλειάς**: ο μαθητευόμενος καθοδηγείται από την πορεία της δουλειάς του και δεν εμμένει σε ένα προκαθορισμένο σχέδιο. «*Η μάθηση αποτελείται από το κτίσιμο συνόλων από υλικά και εργαλεία που μπορεί κάποιος να χειριστεί και να χρησιμοποιήσει. Ίσως στο κέντρο όλων, είναι η διαδικασία της εργασίας με ό, τι έχεις. ...Με την πιο ουσιαστική έννοια, ως μαθητευόμενοι, είμαστε όλοι μάστορες. ...Αν το μαστόρεμα είναι ένα μοντέλο του πώς κτίζονται οι επιστημονικά έγκυρες θεωρίες, τότε μπορούμε ν’ αρχίσουμε να αποκτούμε μεγαλύτερο* ***σεβασμό για τον εαυτό μας*** *ως μάστορα*».

 **Οι νέες τεχνολογίες** παρέχουν την ευκαιρία μάθησης δίνοντας νέες δυνατότητες για άτομα κάθε ηλικίας να **φανταστούν** και να **πραγματοποιήσουν** **σύνθετα έργα** μέσω των οποίων αποκτούν μία ευρείας κλίμακας σημαντική γνώση.

**Γ. Η συνεργατική προσέγγιση της γνώσης** εκφράζεται με ομαδοσυνεργατικές μορφές διδασκαλίας, όπου «*η μαθητική μικροομάδα μπορεί κάλλιστα να αξιοποιηθεί είτε ως πλαίσιο συλλογικής επεξεργασίας των δεδομένων είτε ως πλαίσιο στήριξης στην πορεία προς ατομική μάθηση*» (ΥΠ.Ε.Π.Θ., 2003, σελ. 3743), αλλά κυρίως ως δυνατότητα να καλλιεργήσει και να αναπτύξει τις κοινωνικές και δημοκρατικές δεξιότητες στα μέλη της ομάδας της τάξης, έναν κεντρικό στόχο για το σύγχρονο σχολείο. Το ‘σημερινό παιδαγωγικό ιδεώδες’ αναζητά το **λογικό** άνθρωπο, «*που θα μπορεί να βρίσκει λύσεις στα πολυσύνθετα, καθημερινά προβλήματά του*», το **δημιουργικό** άνθρωπο με κριτική και αυτοκριτική διάθεση «*που δε θα είναι ευάλωτος από δογματικές κοσμοθεωρίες, ούτε θα αποδέχεται απροβλημάτιστα δημαγωγικές υποσχέσεις*», τον **ελεύθερο και δημοκρατικό** άνθρωπο «*που θα σέβεται τις γνώμες και τα δικαιώματα των συνανθρώπων του*» και τον **κοινωνικό** άνθρωπο «*που θα συζητά απροκάλυπτα, θα συνεργάζεται αποδοτικά και θα συμμετέχει με υπευθυνότητα κι ελευθερία στην ευλειτουργία μιας σύγχρονης δημοκρατικής κοινωνίας*» (Κανάκης, 2001).

**Δ. Η διερευνητική, ανακαλυπτική (ενεργητική) προσέγγιση της γνώσης** βοηθάει το μαθητή «*να μαθαίνει πώς να μαθαίνει*», άρα του κινητοποιεί τη σκέψη και ιδιαιτέρως την κριτική σκέψη, του αναπτύσσει την **πρωτοβουλία** και την **αυτονομία**, δηλαδή τον κάνει έναν **ενεργό** άνθρωπο και αργότερα **πολίτη**. Οι πρακτικές που χρειάζονται για να γίνεται η διδασκαλία αποδοτικότερη είναι διαδικασίες «*παρατήρησης, σύγκρισης, μετρήσεων, ταξινόμησης, διερεύνησης, προβλέψεων, εύρεσης προβλημάτων, διατύπωσης επαγωγικών ή παραγωγικών συλλογισμών, καταιγισμού ιδεών κ.λπ.*» (ΥΠ.Ε.Π.Θ., 2003, σελ. 3742).

**Ε.** Η **βιωματική προσέγγιση της γνώσης** συνδέεται με την **άμεση πληροφόρηση και επαφή του ανθρώπου με το περιβάλλον -φυσικό και ανθρωπογενές-** και συνδέεται άμεσα με **επισκέψεις του στο περιβάλλον αυτό,** όπου η γνώση είναι **εμπειρική**, **άμεση** και πιο **στερεή**. Η ανθρώπινη μάθηση και ανάπτυξη είναι πάντοτε μια«*βιωματικά ενσωματωμένη σε συγκεκριμένα πλαίσια και καταστάσεις διαδικασία* (…) *αυτό που παρακινεί ή παρωθεί τον άνθρωπο σε επικοινωνία και δράση και που συγκροτεί τη μάθηση και την ανάπτυξή του* (…) *είναι οι δομικές και λειτουργικές συζεύξεις που υπάρχουν μεταξύ των στοιχείων του οίκου* *του* [οικολογικού περιβάλλοντος]*, του σώματός του και του βιώματός του*» και αυτές οι συζεύξεις λειτουργούν ως μοναδική πηγή υποκίνησης ή παρώθησης της επικοινωνίας και δράσης του ανθρώπου και άρα αφορμή δημιουργίας ολόκληρου του ανθρώπινου πολιτισμού (Πουρκός, 2000).

Άρα, η **επίσκεψη σε χώρους υποδειγματικούς (μοντέλα-πρότυπα)** ή ακόμη περισσότερο **η διαμόρφωση, υποδειγματικά, της σχολικής κοινότητας και της σχολικής τάξης** είναι μια συνεχής βιωματική εμπειρία (επίσκεψη) σε ένα περιβάλλον, όπου **η γνώση είναι: εμπειρική, άμεση και πιο στερεή**.

**ΣΤ. Και άλλες προσεγγίσεις**, όπως **η συζήτηση-διάλογος του δασκάλου με τους μαθητές**, αλλά και **η αφήγηση του δασκάλου ή άλλου ειδικού στους μαθητές**, προσφέρονται ως διδακτικές στρατηγικές για την επίτευξη των στόχων της διδασκαλίας.

Όμως, **ο εκπαιδευτικός** είναι πάντα αυτός, ο οποίος «*ανάλογα με τη διδακτική ενότητα, τις ανάγκες των μαθητών και τις συνθήκες του σχολείου*» κάνει το **συνδυασμό μεταξύ των διδακτικών στρατηγικών και προσεγγίσεων**, ώστε να **επιφέρει το καλύτερο διδακτικό αποτέλεσμα** σε σχέση με τις γνώσεις, τις δεξιότητες και τις αξίες και στάσεις ζωής που θέλει να μεταφέρει στους μαθητές του (ΥΠ.Ε.Π.Θ., 2003, 3743).

***4. Εκπαιδευτική Αξιολόγηση:*** Ένας ακόμα παράγοντας, ο οποίος παίζει σημαντικότατο ρόλο στην εκπαιδευτική πράξη είναι η ***αξιολόγηση* του μαθητή, του δασκάλου και γενικότερα του εκπαιδευτικού έργου**. Όμως η αξιολόγηση, ως έννοια και ως διαδικασία, είναι πολυσυζητημένη και αμφιλεγόμενη. Ο σκοπός, το περιεχόμενο, οι τεχνικές και τα κριτήριά της έχουν πολύ μεγάλο ενδιαφέρον, επειδή αποτελεί το ένα από τα **τρία μέρη της διδασκαλίας** **(στόχος, μέθοδος, αξιολόγηση)**, αλλά και κάθε έργου που πρόκειται να επιτελεστεί (Αθανασίου, 1998).

* **(+)** Πράγματι, η αξιολόγηση είναι ένα **κίνητρο για τη βελτίωση της επίδοσης**: το να μάθει κανείς να αξιολογεί και να αξιολογείται αποτελεί βασικό προσόν στη ζωή του ανθρώπου, το οποίο τον **οδηγεί στην πρόοδο**. Έτσι, ο άνθρωπος εντοπίζοντας τις αδυναμίες και τα προτερήματα τα δικά του και των άλλων μπορεί στη συνέχεια, με την ανατροφοδότηση (Feedback) των γνώσεων, δεξιοτήτων κ.λπ., να βελτιώσει τη συμπεριφορά τη δική του και των άλλων.
* **(-)** Οι **αρνητικές εφαρμογές της αξιολόγησης** που έχουν ως στόχο τον **ταξικό φραγμό** στη μόρφωση, δηλαδή η **κακή χρήση** της ως μέσο τιμωρίας ή σαν αυτοσκοπός και μέσο έντασης βαθμοθηρίας ή και, ακόμη, η **μεροληπτική χρήση** της «*δεν οδηγούν καθόλου στο συμπέρασμα* ***ότι πρέπει να καταργηθεί*** (…) *αντίθετα πρέπει να οδηγούν* ***στην πάλη για την απάλειψη των αρνητικών εφαρμογών***. (…) *Η ανισότητα στη μόρφωση, ο ανταγωνιστικός χαρακτήρας της εκπαίδευσης, όπως και της κοινωνίας μας, δεν αλλάζουν όταν κρύβονται*». Η κατάργησή της αξιολόγησης οδηγεί «*νομοτελειακά στην υποβάθμιση του μορφωτικού επιπέδου των μαθητών*» (Βεκ, 1989).

Σε ένα **δημοκρατικό σχολείο** η **αξιολόγηση** πρέπει:

- να είναι ένα **μέσο, το οποίο δεν θα δημιουργεί ανταγωνιστικό κλίμα** μεταξύ μαθητών, γονέων, δασκάλων και φορέων της εκπαιδευτικής διοίκησης, αλλά αντιθέτως, μέσω της ανατροφοδότησης μαθητών, εκπαιδευτικών, γονέων και του όλου εκπαιδευτικού συστήματος, θα γίνεται ένα **μέσο προόδου, ευγενούς άμιλλας και συνεργασίας**.

- να οδηγεί σε ένα **δημοκρατικό, συνεργατικό σχολείο**, που δεν τιμωρεί με τη βαθμολογία, αλλά καταγράφει το εκπαιδευτικό έργο και τα αποτελέσματά του.

- να προγραμματίσει το νέο έργο, με αναδομημένα τα σημεία που δημιουργούν δυσλειτουργίες, στο εκπαιδευτικό και στο διδακτικό έργο του δασκάλου, στο μαθησιακό έργο του μαθητή και στο επιβοηθητικό έργο του γονέα.

**ΑΡΑ:**

**Αν η αξιολόγηση στο δημοκρατικό σχολείο λειτουργεί θετικά (+),** τότε **ο μαθητής θα βρίσκει τα ατομικά και ομαδικά πρότυπα, για να διαπαιδαγωγηθεί δημοκρατικά** και αύριο θα είναι ο δημοκρατικός πολίτης μιας υγιούς δημοκρατικής κοινωνίας.

***ΑΡΑ:***

***Ο Δημοκρατικός & αποτελεσματικός δάσκαλος***

Ο **δημοκρατικός & αποτελεσματικός δάσκαλος** **(εκπαιδευτικός)** οφείλει να διακατέχεται από τα εξής **χαρακτηριστικά**:

* γνωρίζει το **αντικείμενό** του και τους εκπαιδευτικούς ***στόχους***,
* χρησιμοποιεί με άνεση τα ***εκπαιδευτικά υλικά*** (βιβλία, εποπτικά μέσα, κ.λπ.),
* διδάσκει ***μεταγνωστικές*** στρατηγικές,
* αναπτύσσει ***δημοκρατικό κλίμα* ελεύθερης έκφρασης, ασφάλειας και αγάπης** για την ανάπτυξη δημοκρατικών συμπεριφορών και συνεργατικών ***κοινωνικών δεξιοτήτων***
* αναπτύσσει την ***κριτική και δημιουργική σκέψη*** των μαθητών του και γι’ αυτό χρησιμοποιεί ***ερωτήσεις ‘αποκλίνοντος’ τύπου***, για την καλλιέργεια της δημιουργικής σκέψης των μαθητών του και κριτικές ερωτήσεις για την καλλιέργεια της κριτικής σκέψης,
* φροντίζει να τους αναπτύσσει **δημοκρατικές *στάσεις και αξίες* πανανθρώπινες**
* γνωρίζει τις **στρατηγικές** (***μεθόδους***, διδακτικές τεχνικές, μέσα κ.λπ.) για να το διδάξει & χρησιμοποιεί, κυρίως, ***συμμετοχικές και ομαδοσυνεργατικές μεθόδους*** διδασκαλίας-μάθησης,
* **γνωρίζει τους μαθητές** του (**αρχική** ***αξιολόγηση***) και **προσαρμόζει την εκπαίδευση στις ανάγκες τους** (***διαφοροποίηση*** της διδασκαλίας), **ελέγχει** την κατανόηση των μαθητών με ***τακτική ανατροφοδότηση*** (**σταδιακή και τελική αξιολόγηση**, feedback),
* **συμπληρώνει,** συνεχώς, **την *κατάρτισή* του (μετεκπαίδευση, επιμόρφωση, συνέδρια, ημερίδες, σεμινάρια, αυτοεπιμόρφωση)**,
* **αναλαμβάνει την ευθύνη για τα αποτελέσματα** που επιτευχθήκαν από τους μαθητές του (***υπεύθυνος επαγγελματίας***) (Fischer, 2006).

**Ερωτήματα:**

1. Περιγράψτε τι είναι ***σχολική τάξη*** και πώς επιδρά στη δημοκρατική πολιτική κοινωνικοποίηση (ΠΚ) των ελλήνων μαθητών;
2. Περιγράψτε τι είναι *το κρυφό* ***«σχολικό παραπρόγραμμα*»** και πώς επιδρά στην πολιτική κοινωνικοποίηση (ΠΚ) των ελλήνων μαθητών;
3. Περιγράψτε το ***ψυχοπαιδαγωγικό κλίμα –ατμόσφαιρα-* της σχολικής τάξης** και πώς επιδρά στην πολιτική κοινωνικοποίηση (ΠΚ) των ελλήνων μαθητών;
4. Αναλύσετε πώς η ***εκπαιδευτική αξιολόγηση*** επιδρά στην πολιτική κοινωνικοποίηση (ΠΚ) των μαθητών;
5. Περιγράψτε τον ***αποτελεσματικό-δημοκρατικό εκπαιδευτικό*** και πώς επιδρά στην πολιτική κοινωνικοποίηση (ΠΚ) των ελλήνων μαθητών; Τι είναι μεθοδολογία της διδασκαλίας, ποιες είναι οι σύγχρονες δημοκρατικές μεθοδολογικές προσεγγίσεις της γνώσης και πώς, ανάλογα με τη χρήση τους από τον εκπαιδευτικό, επιδρούν στη δημοκρατική πολιτική κοινωνικοποίηση (ΠΚ) των ελλήνων μαθητών;
6. Τι είναι η διαθεματική προσέγγιση της γνώσης και πώς, η χρήση των διαθεματικών σχεδίων (πρότζεκτ -project-) εργασίας από τον εκπαιδευτικό επιδρά στη δημοκρατική πολιτική κοινωνικοποίηση (ΠΚ) των ελλήνων μαθητών;
7. Τι είναι η συνεργατική προσέγγιση της γνώσης και πώς, η χρήση της ομαδοσυνεργατικής διδασκαλίας από τον εκπαιδευτικό επιδρά στη δημοκρατική πολιτική κοινωνικοποίηση (ΠΚ) των ελλήνων μαθητών;
8. Τι είναι η βιωματική προσέγγιση της γνώσης και πώς, η χρήση της στη διδασκαλία από τον εκπαιδευτικό επιδρά στη δημοκρατική πολιτική κοινωνικοποίηση (ΠΚ) των ελλήνων μαθητών;
9. Τι είναι η διερευνητική, ανακαλυπτική, ενεργητική προσέγγιση της γνώσης και πώς, η χρήση της στη διδασκαλία από τον εκπαιδευτικό επιδρά στη δημοκρατική πολιτική κοινωνικοποίηση (ΠΚ) των ελλήνων μαθητών;